Sanral se terrorisme-saak van die rol geskrap | Maroela Media
Sanral se terrorisme-saak van die rol geskrap
Sanral-bedryfsentrum Foto: @sacrimefighters op Twitter
'n Man wat in verband met terreurdade teen Sanral in hegtenis geneem is, se saak is Vrydag in die Pretoriase landdroshof van die rol geskrap.
Die man was die enigste persoon wat in die aanhoudingsel oorgebly het toe landdros Maryke de la Rey ingelig is dat die saak nie vervolg gaan word nie. Die hof is daarna verdaag.
Die 28-jarige man van Soweto is daarvan beskuldig dat hy betrokke was by twee voorvalle waar koeverte met wit poeier daarin by Sanral se hoofkantoor opgedaag het. Hy is ook daarvan beskuldig dat hy betrokke was by 'n derde voorval waar 'n bomdreigement aan Sanral gemaak is.
Die Valke het vroeër gesê die man is deur middel van 'n selfoon opgespoor en hy is Woensdag in hegtenis geneem.
Die gebou is verlede week onderskeidelik Dinsdag en Vrydag ontruim nadat die koeverte met wit poeier daarin opgespoor is. Daar is aanvanklik gevrees dat dit antraks kan wees. Sanral het Sondag 'n bomdreigement ontvang en die gebou moes weer ontruim word. Toetse het bevestig die poeier was onskadelik.
Vusi Mona, woordvoerder vir die Suid-Afrikaanse Nasionale Padagentskap (Sanral) het Donderdag gesê die beskuldigde is nie 'n Sanral-werknemer nie, maar dat hy vir Electronic Toll Collection, die maatskappy wat e-tol invorder, werk.
Die man se familielede het Vrydag gejuig oor sy vrylating. Sy prokureur, Harry Ramatshimbila het gesê daar was nie genoeg bewyse in hierdie stadium nie. Hy sê die polisie se ondersoek duur voort.